उल्लेखनीय है कि 18वी. सदी तक तिब्बत में किसी गैर तिब्बती के प्रवेश की सख्त पाबन्दी ने और सीमा सुरक्षा की जरूरत ने भारत में राज कर रही ब्रिटिश सरकार को इस क्षेत्र के बारे में जानने की तीव्र लालसा ने सर्वेक्षण को प्रेरित किया। सभी प्रयास जब विफल हो गए तो गख्याँग (पिथौरागढ़) स्कूल के प्राइमरी के मास्टर को तिब्बत के भौगोलिक सर्वेक्षण करने के लिए चुना गया। यह काम बड़ा दुरूह, जोखिम भरा और गुप्त रूप से सर्वेक्षण करते पकड़े जाने पर मौत की गारन्टी भरा था। नैन सिंह रावत तैयार हो गए। सर्वे आफ इण्डिया, देहरादून में इन्हें नौकरी पर नियुक्त कर दिया गया। 1866 में व्यापारी के छद्म वेश में नैनसिंह ने नेपाल सीमा से ल्हासा (तिब्बत) तक सर्वेक्षण पूरा किया। हिन्दुस्तान वापस लौटते समय इन्होंने त्साङयो (ब्रह्मपुत्र) नदी के 600 मील बहाव पथ का भी सर्वेक्षण पूरा किया। इस यात्रा में इन्होने 1200 मील की दूरी बड़े परिश्रम और नपे-तुले कदमों से चलकर तय की। 1867 में पश्चिमी तिब्बत क्षेत्र गरतोक के पूर्व में स्थित विख्यात थोक-जालुँग साने की खानों का भ्रमण किया। सिंधु नदी की ऊपरी दो शाखाओं कें नक्शे पूरे करने के लिए सूचनाएं संकलित की और सतलज नदी के स्रोत के आस-पास 18000 वर्गमील क्षेत्रफल का सर्वेक्षण भी पूरी किया। जुलाई, 1873 में लेह (लद्दाख) से प्रारम्भ कर ल्हासा होते हुए मार्च, 1875 में गुवाहाटी(असम) कलकता में समाप्त हुई यात्रा के दौरान 1319मील पैदल चलकर गुप्त सर्वेक्षण किया। यह पूरा मार्ग तब तक सर्वेक्षित नहीं था।